open-index/open-wikipedia-markdown huggingface dataset:
Ханты язык

**Ха́нты язы́к**,  остя́цкый — язык Хантох — домородцьох сѣвера западной Сибирии, жиючых в порѣчу Оби в середном и нижном току и при Иртышови. Подля списованя 2002, число Хантох было 28,7 тыс. особ. Гро Хантох жие в Ханты-Мансийском (окрем его западных районох, заселеных Манси) и Ямало-Ненецком автономных округах (25,9 тыс. особ), зосталы — на сѣверо-западѣ Томской области. Число Хантох бѣгом 20. ст. помалы наростать, але тых, котры поважують ханты язык материнскым, спозначно малѣе: в року 1959 их было 77% при обывательствѣ в 19 410 особ, в 1970 — 68,9% (при 21 138 особ), в 1989 — 61% (при 22 500 особ), а в 2010 — 31% (при 30 900).

## Диалекты
Ханты язык мать много диалектох, число котрых е предметом спора лингвистох. Сосѣдуючы диалекты суть взаимно порозумѣлы, але оддалены од себе можуть ся порозумѣти лем тяжко. Часть описаных лингвистами диалектох суть уже мертвы. Найвеце уживаны в медиях суть диалекты приобской групы: *казымскый, середно-обскый, шурышкарскый*. 

## Литературный язык

Литературный ханты язык быв створеный в зачатку 1930-х на основѣ латинкы, а в року 1937 переведеный на кирилицю. В сучасности еднотный литературный язык не ествуе, а публикации суть в четырьох диалектах. Язык ханты е предметом школной выукы в зачаточных класах школы. Выходять новинкы, радиовы высыланя, переважно на *казымском* диалектѣ. 

## Родинскы языкы
Найближе ку ханты языкови стоить манси язык з котрым въедно творять обско-угорску групу.
Днешный мадярскый язык абсолутно росходить ся з обско-угорскыма языками, так же не може быти ани гадкы о взаимной порозумѣлости. Але тоты языкы мають цѣлый ряд сполочных черт, котры перешли з протоугорской добы, напримѣр объектна конъюгация. Але в лексицѣ од той добы заховало ся лем около 160 слов, переважно зо сферы хова кони. 

Дакотра лексика, як части тѣла, родинскы одношѣня, указують очевидну подобность.

## Жерела и одказы
* **Finn-ugor nyelvek.** //Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 7, с. 530. 
* '''Khanty, а language''' of Russian Federation 
* Остяцкий язык. //'''Литературная энциклопедия''' 
* '''Кашлатова Л. В'''. Русско-хантыйский словарь с картинками (среднеобский диалект). Департамент образования и молодежной политики Ханты-Мансийского автономного округа - Югры. Обско-угорский институт прикладных исследований и разработок. Ханты-Мансийск, 2010. — 108 с., ил. ISBN 978-5-9611-0040-2 
* Угорские языки. //'''Лингвистический энциклопедический словарь''' 

## Референции

Катеґорія:Угорскы языкы
Рудльов

**Рудльов**,  Rudlov — село в Словакии, в окресѣ Вранов над Топльов Пряшовского краю. Село мать захранку, закладну школу (словацку), водовод, е газофиковане.

## География
Розложене на востоку Словакии над потоком Соленый, правым притоком Топлѣ. Сосѣдне село — Соль, з котрым уже майже злучив ся. Околичны верхы поднимають ся до вышкы 755 м.н.м. Готарны назвы:  Земичкы, На обшари, На загумнѣ, Табличка, Загуменкы... При селѣ е ложиско соли в глубцѣ 270-450 м.

В околичных лѣсах суть жерела питной воды, дакотры суть солены, во двох жерелах тече желѣзиста «квасна вода». Суть тыж лѣчивы багна, а при них в минулости были купелѣ.  В катастрѣ села лежать природны резервации *Замутовска ольшинá* (0,66 га) и *Замутовскы скалы* (30,66 га).

## История
Подля Крайознательского архиву в Пряшовѣ село взникло в року 1402. Закладательом села быв шолтис Рудло, первы упоминкы суть под назвов Rudelfalva. Село належало ку жупѣ Земплин. Днешна назва села заховала ся од року 1920.

Днешна грекокатолицка церква Пресвятой Богородицѣ выставлена в року 1822 на середновѣком фундаментѣ. 11. апрѣля 1991 на хыжи, де ся родив Адолф Добрянскый (грекокатолицка фара) святочно отворили памятну таблу.

## Обывательство

## Вызнамны родаци
* Адолф Добрянскый — русинскый политик, в своем часѣ единкый славянскый посланець угорского парламента, сполузакладатель Матицѣ Словацкой.
* Виктор Добрянскый — священик, организатор школства, политик, публициста.

## Жерела и одказы
* География Рудльова 
* История Рудльова 
* Церковный живот Рудльова 

## Референции

Катеґорія:Населены пункты Словакии
Томас Белл (романописець)

**То́мас Белл** ( Thomas Bell) быв америцкый романописець русинского походжѣня.

## Биография
Томаш Адалберт Белейчак родив ся 7.&nbsp;марца 1903 в Бреддоку, Пенсилвания, США во фамилии русинскых емигрантох Михала Белейчака и Марии Крачун з Нижнього Тварожця, окрес Бардѣйов в даколишном Мадярском кральовствѣ (днесь Словакия).

Працовав в тамошных оцѣлярнях од пятнадцять рокы як ученик електрика. В року 1922 одышов до Ню Йорка, де перепробовав вшелиякы роботы: механика, матроза торговой шифы, продавача в книгкупецтвѣ.

В року 1930 опубликовав свой первый роман *The Breed of Basil (Васильов род)*, а од року 1933 живив ся писательством. Од року 1955 з женов Марийов жили в Калифорнии.

Томаш Адалберт Белейчак умер 17.&nbsp;януара 1961 на раковину. Погребеный в городѣ Санта Круз, Калифорния.

## Творба
По первом романѣ&nbsp;— *The Breed of Basil (Васильов род*, 1930)&nbsp;— написав еще пять романы.
* *The Breed of Basil (Васильов род), 1930*
* *The Second Prince (Другый принц), 1935*
* *All Brides Are Beautiful (Вшиткы невѣсты суть прекрасны), 1936*
* *Out of This Furnace (Гет з того пеца), 1941*
* *Till I Come Back to You (Покля ся не верну ку тобѣ), 1943*
* *There Comes a Time (Приходить час), 1946*

Дакотры его творы были нафилмованы и театрализованы:
* филмова верзия *All Brides Are Beautiful* под назвов *From This Day Forward (Однынѣ), 1946*
* театрална верзия *Till I Come Back to You* на Бродвею под назвов *The World Is Full of Girls (Свѣт е повный дѣвок)*
* найновша филмова верзия на мотивы *Out of This Furnace* накручена в Бреддоку, Пенсилвания, 2013.

Послѣдны рокы своей хвороты описав в мемоарах *In the Midst of Life (В половцѣ живота)*, котры вышли посмертно (выдавательство Atheneum, 1961).

Роман *Out of This Furnace (Гет з того пеца), 1941* перевыдавав ся в роках 1968, 1976, 1991. По перевыданю в выдавательствѣ *University of Pittsburgh Press* в року 1976 авторова популарность драматично выросла. Выданя продало ся в накладѣ 200&nbsp;тыс.&nbsp;екземплары и стало ся бестселером научного выдавательства *University of Pittsburgh Press*. Оно служить як учебна приручка во веце як 300&nbsp;коледжах США, де ся читать курс истории трудовой имиграции.

## Жерела и одказы
*
* '''Tomáš Adalbert Belejčák (Bell).''' //Rusínske kalendárium (архив) 
* '''Наталия Малецка-Новак''': Thomas Bell – an American writer, a Rusyn
*  '''Микола Мушинка''': Белл Томас //Енциклопедія Сучасної України, 2003 (Фото)

## Референции

Катеґорія:Русиньскы Америчане
Катеґорія:Англоязычны писателе
Австралазия

**Австралазия**,  Australasia — регион, обсягаючый Австралию, Новую Гвинею, Новый Зеланд и прилеглы ку ним островы Тихого океана.

Термин понукнув Шарл де Бросс в *Histoire des navigations aux terres australes* (1756) и е он поуживаный переважно в англоязычных державах, поза тыма стрѣчать ся лем зрѣдка.

## Жерела и одказы
* Australasia. //New World Encyclopedia.  

## Референції

 
Катеґорія:Австралия и Океания
Михайло Поливка

**Михайло Поливка** (*10. марец 1868, Бережничка, жупа Земплин, Мадярске кральовство — †12. марец, 1944, Руски Керестур, Вайдашаг, Мадярске кральовство) — педагог и школный администратор серед Русинох Войводины, автор учебникох, дѣточый писатель, публициста.

## Биография
Михайло Поливка родив ся в учительской фамилии. Дѣтство прожив в Буковци. Як и его старшый брат, Иван, выбрав собѣ ити слѣдами отця. Абсолвовав Ужгородску грекокатолицку гимназию (1882-1890). Учительовав у Великом Липнику и Дреници.

В року 1892 за надмѣрно активну народовецку роботу перенесеный до Банату, де учительовав до року 1901 в селѣ Скеюш, де жили Русины, што ся переселили на долны землѣ. Од року 1901 — в Руском Керестурѣ, де быв управительом Державной школы до року 1918. Позднѣше, пензионованый з державной службы, быв директором торговелной школы (1925-1931). 

Умер и погребеный в Руском Керестурѣ. Михайла Поливку  спoминaють в русинскых селах Войводины межи тыма, што «з русинскым нaрoдoм oстaли вѣчнo».

## Педагогична и народовецка робота
В Руском Керестурѣ до року 1918 Михайло Поливка быв управительом Державной школы. Школа была зряджена намѣсто бывшой конфесийной школы, на церковном поземку, а понеже мала статус державной, выуковый язык быв мадярскый, а русинскый язык ся занедзбовав, и тот стан требало змѣнити. 2. юла 1919 было основане Руске народне просвѣтне дружство (РНПД), котре мало еднов из главных задач выпуск русинскых учебникох. Михайло Поливка активно взяв ся за тоту задачу. В року 1920 вышла его *Читанка за III. и IV. класу южно-руских основних школох*, доповнене выданя вышло в року 1924. Въедно з предсѣдательом РНПД о. Михайлом Мудри в року 1921 выпустили *Буквар за южно-руски основни школи*, котрый мав еще перевыданя в роках 1925 и 1929. 

Поливка написав еще даколько дѣточых повѣдань, новинковых статей на педагогичны темы и курту историю школы Руского Керестура (1933-1934). Тексты Поливкы были написаны бесѣдным языком войводинскых Руснакох, традичнов карпаторусков орфографиев.

За многорочну плодну педагогичну роботу краль Югославии вызнаменав го титулом и медальов *Прикладный учитель Югославии*.

## Жерела и одказы
* **Алмашій, Михайло.** Русинська педагогічна енциклопедія. Ужгород, 2005. .
* **Магочій П.Р., Поп І.** (уклад.) Енциклопедія історії та культури карпатських русинів. Вид-во В.Падяка. Ужгород, 2010. . С. 600.
* '''Руска школа и чуванє руского националного идентитета.'''
* '''Рамач, Янко.''' Школа у Руским Керестуре.

## Референции

Катеґорія:Русиньскы педаґоґы‎
Катеґорія:Русиньскы писателї
Катеґорія:Руски Керестур
Кампот

**Компот** () — десертный напиток из фруктӯв авать ягӯд, авать отвар фруктӯв в сиропі, и ищи смесь сухофруктӯв авать сушеных ягӯд и фруктӯв,  фруктôві авать ягôдні консервы.

Катеґорія:Напої
Сок

**Сок** — уто рідкый пищевый прôдукт, полученный у ризультаті отжима съедобных достиглых плодўв овощных авать фруктовых культур. Сок популярный практичиськы у всіх странах миру. Найбўльше распространені сокы, выжаті из съедобных плодўв доброкачественных, достиглых  фруктўв и овощий. Однако существувт сокы, получині из стебиля, кôрнів, листя усякых употребляемых в пищу трав (например, сок из стебиля сельдерея, сок из стебиля цукрового тростника). Сокы из винограда и вишни считавут ся соками из почти єднакым составом.

Из точкы зрения потребитилўв, сокы традиционно ділят на три вида:
*Свіжовыжатый (свіжоотжатый) сок*. Сок, котрый произвôдят в присутствії потребитилўв из пôмічув ручнôй авать механічнôй обработкы плодўв авать другых частин ростлин;

*Сок прямого отжима.* Сись сок, изготовленный из доброкачественных достиглых фруктўв и овощів, прошедшый пастеризацію и разлитый в асептичискі пакеты авать скляну тару.

*Востановленный сок*.  сок, произведенный из концентрированного сока и питнôй воды, котрый поступат к продажу у асептичиськўй упакôвці.

## Фруктôві сокы
Содержат вшиткі  питатильні  вещества плодўв (угльоводы, органічні кислоты, минеральні сôлі, витамині, пектинôві и ароматичні вещества) и легко усваивавт ся організмом
* *Абрикосовый сок*
* *Апельсиновый сок*
* *Виноградный сок*
* *Гранатовый сок*
* *Сливовый сок*
* *Яблочный сок*

## Ягôдні сокы
* Сок крыжôвника
* Сок чорнôй  смородины

## Овочиві сокы
* Капустный сок
* Моркôвный сок
* Бураковый сок
* Томатный сок
* Дынный сок

## Сокы дерев
* Березовый сок
* Кленовый сок

Катеґорія:Напої
Лўтра

**Лўтра** — инструмент из двох довгых паль, скріпленых рядом поперечок, кутрі називавт ся щабля́ми. Испôльзує ся для пўднимання-ôпускання куды треба. Лўтры ищи гôдні быти мôтузковыми, де основа (рідше и щаблі) зрôблині из мôтузя, а также у выгляді вертикального ряду скоб у стіні (скобтрапы).

Катеґорія:Инштрументы
Сад русинської поезії

**"Сад русинської поезії"** - первый зборник стихўв изданый молодым писатильом и поетом Михаілом Чикивдьом 15 октовбра 2016 рôку. У зборнику містит ся 35 стихўв на усяку тематику. Май бўльш у стихах описує ся любôв поета до Вўтчизны и русинського народа.

Катеґорія:Русиньска література
Квас

**Квас** - кыслый напуй, котрый рôблят на основі броження из мукы и солода (ржаного, ячмінного) авать из сухого ржаного хлїба, даколи из добавлянням пахучых трав, меда, вощины; также готовит ся из бурака, фруктўв, ягўд. Квас хоснує ся не лем ги питя, но и являє ся основôв дїля класичный студеных похлебок росийськôй кухнї (окрошка, ботвынья и др.).

Катеґорія:Напої
Солонина

Солонина — тваринный пӯдкожный жир, майчасто свинськый. До яловичовôї солонины раньше хосновали назву лӯй, котра типирь выйшла из ужитку. Даколи, для назвы соленôї авать копченôї солонины, испôльзувт слово иностарнного походження — шпик.

В Подкарпаті и у многых другых регіонах и краинах є частьов традиційнôї національнôї кухні. Упрошедші часы солонина была дуже важным елементом харчування дякуючи свôїй дуже высокўй харчовўй цінности (770—870 ккал на 100 г), а также здатности сокотити свôї властивости протягом великого часу без охолодження. Для сього солонину для тривалого зберігання засôлювут. Из солонины вытоплювут смалиць и выроблявут шкваркы.

Ныні, коли ширит ся здоровоє харчування из невеликым вмістом жирӯв, солонина стає бӯльше традиційнôв закускôв на національнôму стулі, ги основным блюдом..

Катеґорія:Їдла
Відро

**Відро** — ємность для храніння рідин, дрўбных и серидніх ягўд тай ôвôчўв, сипучых матиріалўв ци мусора. Обычно відра рôблят у фôрмі удопертого звирьхы циліндра авать зрізаного конуса

## Формы відер
* зрізаный кôнус;
* кôнічні відра;
* циліндричні відра;
* кубічні відра;
Ручка

**Ручка** авадь **пéро** — письмовый инструмент, з пôмучôв котрого мош лишати чорнильный слід на повирхні (обычно паперя). 

## Виды
Розрізнявут такі типы ручок:
* перові ручкы,
* кулькôві ручкы,
* капілярні ручкы,
* фломастеры,
* гельові ручкы,
* ручкы из біополімерным чорнилом.
У кульковых і гельовых ручках даколи  испôльзувт ся чорнила, кутрі мош истерти.

Катеґорія:Инштрументы
Пафос

Пафос, (грец. πάθος — чуства, емоція) — риторична категорія, що отвічає стилю поведінкы, манеры авать спôсôбу передавання чуств, кутрі характеризувут ся емоційным пўднесенням, натхненням.

## Виды
* героїчный
* трагічный
* романтичный
* сентиментальный
* сатиричный

Катеґорія:Реторика
Клепач

**Клепач** (клипач) — ручный ударный інструмент — жилїзный авадь деревляный брусок, насадженый пуд прямым углом на держак. Хоснує ся на забиваня гвоздикӯв (гвӯздя), битя предметӯв и инакшых робӯт. Клепач — єден из май давных інструментӯв, котрї хоснувут люди.

Катеґорія:Ручны инштрументы
Есей

**Есей**,  *essai* — проба, шкица — прозове писаня филозофского, литературного, историчного, публицистичного або иншого характера, выкладаючое в емотивной, невязаной формѣ розмышляня автора.

Есей може быти аналитичный, интерпретачный або критичный але е невеликого розсягу и говорить о темѣ зоз субъективного и часто ограниченого погляду, кедь бы сьме го хотѣли поровнати з научнов роботов.

## Авторство термина
Термин *есей* установив Монтень в 16. ст., а перед ним подобного рода писаня называли *трактатами*. 

## История вывину
До найдавнѣйшых писань такого рода належали трактаты Святого Августина з 4-5. ст. але они были, як христианска литература обвыкло, барз дидактичны. Аж в добѣ Ренесанции, коли выросла вага индивидуалности, вывинула ся флексибилна и замѣрно недзбала и пружна форма есея, котру Монтень допрацовав до совершенства. Идеал Монтеня быв освоеный и приятый его наступниками на цѣлы столѣтя. Тот идеал понукав етичну норму чоловѣка толерантного, недогматичного, влюдного ку свому социалному окружѣню. 

## Жерела и одказы
* Essay. '''Encyclopaedia Britannica''' 
* **Жеребило Т. В.** Словарь лингвистических терминов. Изд. 5-е, исправл. и дополн.  Изд-во «Пилигрим». Назрань, 2010. .

## Референції

Катеґорія:Литературны жанры
Русинска гимна

**Русинска гимна** *Подкарпатскіи Русины* поважуе ся написанов Александром Духновичом в поздных роках его творчости. Музику написав Стефан Фенцик (мелодия 1921, гармонизация 1939). Алтернативна мелодия в маршовом стилу хосновала ся в америцкой диаспорѣ (гармонизовав И. Тёрох в роцѣ 1927).

В досовѣтской добѣ од року 1920 текст *Подкарпатскіи Русины* служив за урядну гимну подкарпатскых Русинох.

## Текст

## Авторство и перва публикация
Прямого доказа, же Духнович быв автором того текста, не е, але позднѣйшы словацкы выглядователѣ поважують тото за цѣлком правдоподобне.

Русинскый текст опубликовав первый раз Михаил Врабель в зборнику спѣванок *[[Русскій соловей]]* в Унгварѣ в року 1890. Але в том текстѣ хыбили два рядкы, а имя автора не было подане. Фотопринтне перевыданя зборника Врабеля появило ся в Ужгородѣ в року 2014.

В позднѣйшых выданях редакторы Евмений Сабов и Франтишек Тихый не поддавали сомнѣву авторство Духновича. В украинском литературознательствѣ вопрос авторства Духновича поважуе ся отвореным.

Автор мадярского текста Шандор Бонкало.

## См. тыж
*Я Русин был, есмь, и буду — «друга» русинска гимна на слова Духновича, популарна у Русинох США

регионалны гимны:
*На Лемковині — текст Ивана Русенка, музика Ярослава Трохановского
*Ружи, червени ружи — текст и музика Якыма Сивча, гимна музичных фестивалох в Руском Керестурѣ у Войводинѣ

## Жерела и одказы
* **На Верховині**. Збірник творів письменників дорадянського Закарпаття. Упорядник О.В. Мишанич. Ужгород:Карпати, 1984. — 528 с.
* **Олександр Духнович**. Твори в 4-х томах, том 1. Голов. ред. М. Ричалка. Slovenské pedagogické nakladateľstvo v Bratislave, 1968. 
* **Русскій соловей**. Народная лира. Собраніе народныхъ пѣсней на разныхъ угро-русскихъ нарѣчіяхъ. Собралъ и издалъ Михаилъ Андреевичъ Врабель. Книгопечатня «Келетъ» въ Унгварѣ. 1890.
* **Bonkáló Sándor**: A rutének (ruszinok). Franklin-társulat kiadása, 1940. (Bp.)
* **Magocsi, P. R.** (2005). Anthems, Rusyn national. In Magocsi P. R., Pop I. (Eds.), *Encyclopedia of Rusyn History and Culture* (2nd ed., pp. 5-6). Toronto Buffalo London: University of Toronto Press. 
* Аудиоукажкы
** ... од хора русинской меншины Будапешта
** ... од хора Културного Товаришства Русинох Румынии

## Референции

Катеґорія:Народны гимны
Катеґорія:Підкарпатьска Русь
Поливка

**Поливка**
* Іван Поливка (нар. 12. фебруара 1866) — педаґоґ, фолклоріста, културный діятель і літерат.
* Михайло Поливка (*10. марец 1868, Бережничка, жупа Земплин, Мадярске кральовство — †12. марец, 1944, Руски Керестур, Вайдашаг, Мадярске кральовство) — педагог и школный администратор серед Русинох Войводины, автор учебникох, дѣточый писатель, публициста.
## Референции
Едирне

**Едирне** ( *Edirne*,  *Αδριανούπολη*,  *Одрин*,  *Hadrianopolis*) — город на западѣ Турции в историчной Восточной Фракии.

## Полога
Важный транспортный пункт около границѣ з Болгариев и Грециев желѣзничный узел споѣня Истанбул — София. Лежить в европской части Турции, оддаленый о 7 км од грецкой границѣ и о 20 км од болгарской.

## История
Осаду заклали Фракийцѣ. В року 125 на мѣстѣ фракийской осады быв розбудованый город римскым императором Гадрианом и на честь императора достав назву *Адрианополь*, под котров быв познатый в Европѣ. Через свою стратегичну пологу быв вельо разы завойованый. Быв то главный город Османской империи од року 1413 по 1458 и просперовав як административный, торговый и културный центер. Остаточно належить Турции од року 1922.

Заховали ся архитектурны памятникы зоз XV. – XVII. стороча.

## Газдовство
Важный транспортный узел. Торговый центер земледѣлского района. Потравиновый промысел, памутова фабрика.  

## Жерела и одказы
* 
* **Трёшников А.Ф.** (ред.) Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
* Официалный сайт

## Референции

Катеґорія:Населены пункты Турции
Язычие

**Язычие** — ганливый термин, поуживаный бойовниками за чистоту языка в одношѣню до тых, котры, з их погляду, тоту чистоту не дотримують. Термин появив ся и быв хоснованый лем в сферѣ, звязаной з историев украинского языка 19-20. ст. в карпатском регионѣ.

## История появы термина
*Язычие* вывинуло ся зо славяно-руского языка 18. аж зачатку 19. ст., котрый в основѣ быв церковнославянскым, змѣшаным з мѣстныма русинскыма диалектами. В другой половцѣ 19. ст. в добѣ народного пробуджѣня русинскы писателе зачинають веце додавати слов з русского словника, заховуючи в розличной мѣрѣ и мѣстны слова. 

М. Лучкай в року 1830 писав в своей граматицѣ, же русинскый язык зостав межи славянскыма найближе ку своей старославянской основѣ. Ани он, ани его сочасникы не поважовали тогочасный церковнославянскый язык за чужородный, од котрого треба ся чимдале одстраняти. 

Тым часом на Украинѣ тамошны бойовникы за чистоту языка поважовали цѣлком иншак. 

## Дефиниция и характеристика
*Язычие* нигда не было кодификоване и баланс меджи русскыма, русинскыма и церковнославянскыма словами зависѣв од конкретного автора. В 20. ст. прихылникы каждой языковой ориентации хосновали тото слово з намѣром очорнити своих ривалох. Русофилы называли украинскый галицкый язык мѣшанков (*язычием*) русинского диалекта з польскым языком, а украинофилы представляли усилованя Русинох писати и говорити «по русскы» як некултурну мѣшанку (*язычие*) русского языка з мѣстным «украинскым» диалектом. Але и едны и другы робили собѣ смѣхы з Русинох, котры з мѣстного диалекта, помѣшаного з русскыма, церковнославянскыма, словацкыма, польскыма и мадярскыма позыченыма словами, хочуть вытворити литературный язык, коли он е лем амалгамом (*язычием*), котрым никто на свѣтѣ не говорить.

Понеже понятя *язычия* хосновало ся в так одмѣнных вариантах, его точну дефиницию не мож дати, а лем мож поважовати за лайку. 

Понятя «язычие» не находиме в линвистичном словнику (Жеребило Т.В.), ни в выкладовых словниках (В. Даль, А. Евгеньева, Д. Ушаков, и др.)

Комунисты, котры Русинох еще в року 1924 на Пятом конгресѣ Коминтерна в Москвѣ зараховали ку Украинцьом вызначають *язычие* як «выконштруованый язык, хоснованый в Галичинѣ, Закарпатю и Буковинѣ в выданях реакцийного напряму». 

Сучасна украинска наука, подобно як и комунисты, одзначать реакцийный и архаичный характер *язычия*.

## Жерела и одказы
* Magocsi P.R., Pop I. (eds.). Encyclopedia of Rusyn History and Culture, University of Toronto Press  
* Жеребило Т. В. Словарь лингвистических терминов. Изд. 5-е, исправл. и дополн.  Изд-во «Пилигрим». Назрань, 2010. .
*  Муромцева, O. Г.  Язичіє. //Ізборник. 
* Ф. І. Стеблій. Язичіє // Енциклопедія історії України : у 10 т. / редкол.: В. А. Смолій (голова) та ін. ; Інститут історії України НАН України. — К. : Наук. думка, 2013. — Т. 10 : Т — Я. — С. 725. — . 
* УСЭС: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988.

## Референции

Катеґорія:Русинськый язык
Катеґорія:Украинскый язык
Катеґорія:Москвофилство
Ольховатый

**Ольхова́тый**,  Вільховатий — село в Украинѣ, в Раховском районѣ Закарпатской области. Село належить ку Костыльовской сельской радѣ.

## Полога
Лежить пониже Рахова на рѣцѣ Тиса.

## История
В доукраинской добѣ село мало статус приселка Рахова.

## Туристичны объекты
* Музей екологии и природы Карпат.

## Жерела и одказы
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014. . С. 139.
* Тронько П. и др. (ред.) Історія міст і сіл України. Том 7. Закарпатська область. К. 1969. Сс. 478, 527.

## Референции

Катеґорія:Села Україны
Катеґорія:Населены пункты Украины
Катеґорія:Населены пункты Закарпатской области
Сусково

**Су́сково**,  Bányfalu — село в Украинѣ, Закарпатска область, бывшый Свалявскый район (з 2020 Мукачовскый). 

## Полога
Село лежить на правом березѣ Латорицѣ, о 7 км на юговосток од районного центра Свалява. В южной околици села бѣгне дорога М-06 Киев-Чоп, а на другом березѣ Латорицѣ е желѣзнична штация Пасѣка.
 
## История
Перва упоминка походить з року 1456, але тото село заникло. Далшым закладательом (кенизьом) села быв Василь Цѣванко, а его кенизскы права наслѣдовав его сын и внук. О том свѣдчить кенизска листина Дьердя І. Ракоци з дня 6. апрѣля 1645. В року 1649 в селѣ жили уже 4 родины. И тото село в року 1677 заникло, але по Раковциовой войнѣ обновило ся. В року 1749 ту были 6 газдовств з 4 волами, 4 коровами и едным коньом. З року 1844 позната печатка села, на котрой зображене потя на сусѣку. В року 1845 в селѣ были 192 обывателѣ. В роках 1868-1880 усилованями о. Иоанна Силвая выставили муровану церковь Св. Николая. Зачатком 20. ст. зоз Сусковом ся злили сосѣдны Йовбовиця и Ервинсдорф (новоселиця, закладена в року 1850 Шенборнами. 

В року 1910 в селѣ были 710 обывателей, подля народности 575 Русины, 102 Нѣмцѣ, 23 Мадяре, подля конфесии 585 грекокатоликы, 97 израелиты, 27 римокатоликы.

В року 1930 в селѣ обывателей было 828, меджи нима Русины 687,  Евреи 99, Чехы и Словакы 11, Нѣмцѣ 8,  чужоземцѣ 23. Грекокатолицка мурована церковь Св. Николая з року 1880 служила громадѣ в числѣ 704 вѣрникох. Была русинска трикласна школа и жандарска станиця.

25. октобра 1944 в село зашла Червена Армада и зачала ся доба УССР. В року 1969 село мало 1333 обывательох, восемрочну школу, клуб и библиотеку. В року 1954 створена Сусковска сельска рада, до котрой входить тыж сосѣдне село Пасѣка.

## Вызнамны особы
* Иван Силвай (1838-1904) — грекокатолицкый священик, русинскый писатель, етнограф, културный дѣятель на Угорской Руси — родак зо Сускова.

## Рекреачны капациты
В сучасности в селѣ фунгують:
* пензион *Латориця* з капацитов 200 гостей;
* готеловый комплекс *У газды* з капацитов 60 гостей. 

## Жерела
* A történelmi Magyarország atlasza és adattára 1914 
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014. 
* Тронько П. и др. (ред.) Історія міст і сіл України. Том 7. Закарпатська область. К. 1969.  
* Федака, Сергій. Населені пункти і райони Закарпаття. Історично-географічний довідник. "Ліра". Ужгород, 2014. 
* Сусково на сайтѣ Свалявской районной влады 

## Референции

Катеґорія:Населены пункты Закарпатской области
Катеґорія:Населены пункты Украины
Катеґорія:Села Україны
Катеґорія:Села Закарпатьской области
Нове Давыдково

**Нове Давыдково**,  *Újdávidháza*, мѣстна назва *Новое Давыдково* — село в 
Мукачовском районѣ Закарпатской области Украины. Од 2020. року входить до Мукачовской ОТГ.
;Сельска рада:
:89624 Закарпатська обл., Мукачівський р-н, 
:с. Нове Давидково, вул. Миру, буд. 4-а
:Голова/староста: Качур Євген Іванович
:телефон: 03131-96510 

## Полога
Село лежить на лѣвом березѣ Латорицѣ, о 8 км на югозапад од Мукачова и о 3 км од желѣзничной штации Ключарькы. 

## История
Село упоминать ся в историчных жерелах в первой половцѣ 15. ст.

В року 1910 меджи 2042 обывателями села были 1762 Русины, 160 Нѣмцѣ, 119 Мадяре, а подля конфесии 1799 грекокатолици, 160 израелиты, 77 реформаты. 

В року 1930 в селѣ были 2364 обывателѣ, з них 2168 Русины, 123 Евреи, 55 Мадяре, 2 Чехы и Словакы, 1 Нѣмець, 15 чужоземцѣ. Грекокатолицка громада мала 2151 вѣрника и муровану церковь Св. Михайла з року 1913. В селѣ была сѣмкласна русинска школа.

24. октобра 1944 з приходом Червеной армады в селѣ зачинать ся украинска доба его истории. В року 1969 в селѣ жили 3413 особ, занимали ся переважно продукциев зерновов и мясо-молочнов. Была середна школа, промысловка, културный дом, библиотека.

Подля списованя року 2001 в селѣ ся приголосили до материнского языка:

## Вызнамны родаци
* Тиберий Йордан (1922–1992), малярь;
* Иван Гранчак (1927–2000), историк;
* Юрий Сливка (1930–2017), историк;
* Ференц Медвѣдь (1943–1997), фотбалиста.

## Жерела и одказы
* A történelmi Magyarország atlasza és adattára 1914 
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014. . 
* Тронько П. и др. (ред.) Історія міст і сіл України. Том 7. Закарпатська область. К. 1969. 

## Референции

Катеґорія:Села Україны
Катеґорія:Населены пункты Украины
Катеґорія:Населены пункты Закарпатской области
Угорска Русь

**Угорска Русь**, исторична землеписно-народностна назва края в бывшом Мадярском кральовствѣ, населеного переважно Русинами. Ишло о територию, од рокох 1918-1920 познату як Подкарпатска Русь, в рр. 1944-1946 яко Закарпатска Украина, а од року 1946 донынѣ яко Закарпатска область.

## Хоснованя назвы
### 1830 — 1918
Понятя *Угорска Русь* было заведено и переважно стрѣчало ся в роботах ученых з России в 1830-х роках. Од них го перебрали польскы, украинскы и другы учены. Еднак термин *Угорска Русь* стрѣчав ся и в русинскых текстах, котры часто писали ся з ориентациов на то, же будуть ся публиковати в Галичинѣ або России. 

В Мадярском кральовствѣ тото означѣня не было в урядном и научном хоснованю, понеже административне дѣлѣня на жупы, вызначало и характер одсылань на територии в научных роботах. *Угорска Русь* во вызнамѣ угорскых територий, заселеных Русинами, включала жупы Унг, Берег, Угоча, Мараморош, Земплин, Шариш, Спиш, але жадна з тых жуп не была заселена лем Русинами. 
По роспадѣ Австро-Мадярщины Угорска Русь роздѣлила ся (неофициално) на Пряшовску и Подкарпатску Русь, официална границя меджи котрыма не была вызначена, а дочаснов границьов была рѣка Уг. В чехословацкой добѣ (1920-1939) намѣсто непевно означеного понятя *Угорска Русь* хосновала ся урядна, штатутом окреслена назва *Подкарпатска Русь*.

### 1939 — 1944
Назва Угорска Русь не любила ся тыж комунистам и украинскым националистам, котры уже в юну-юлу 1924 на V. конгресѣ Коминтерна в Москвѣ выголосили же восточнославянскы обывателе Польщи, Румынии и Чехословакии суть Украинцѣ и «мать быти револучно вырѣшеный их народностный вопрос». 

Коли на куртый час Угорска Русь вернула ся в Мадярщину (1939-1944) и была обновлена ей стара неофициална назва, они тото прияли за атаку на их народность.

## Походны назвы
Од назвы *Угорска Русь* походять назвы етноса (Угророссы, Угрорусины, угро-руськый народ), назвы партий (Угроруська национална партия, Угро-руська политична партия) и организаций (Угро-русскый Националный Театер).

## См. тыж
* Герб Закарпатской области
* Герб Русинох
* Застава Русинох
* Подкарпатска Русь

## Жерела и одказы
* Magocsi, Paul Robert. Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. .
* Ігнатович Г. Від гасниці до рампи. Нариси з історії українського театру на Закарпатті. Ужгород: Ліра, 2008 — 344 с. .
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с. .
* Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с. .

## Референции

Катеґорія:История Подкарпатской Руси
Катеґорія:Историчны области Мадярщины
Зазначкы (типография)

**Зазначкы** або **референции** суть такы части текста, котры придають ся ку ньому, не перерываючи главный выклад, як додаточна, але важна информация, и умѣщають ся в конци цѣлого текста, в конци капитолы, або на сподѣ стороны. В тых зазначках автор текста годен дати коментарии, цитаты, библиографию робот, котры потвержують або суть жерелом информации, подаваной в тѣлѣ текста. Хоснованя зазначок визуално одлегчуе читаный текст, помагать концентрации на выкладеной темѣ. В тѣлѣ текста мѣста, ку котрым суть поданы зазначкы, позначены *одсылачами*, котры обычайно суть порядковыма числами во формѣ верхного индекса дробнов величинов писма. На сподѣ стороны, в конци капитолы, або в конци цѣлого текста под одповѣдным индексом подавать ся повный обсяг зазначкы. Читатель текста сам може выбрати, ци буде читати кажду таку зазначку, або буде читати лем главный текст, а пак верне ся при потребѣ до обсягу вшиткых або выбраных зазначок. При невеликом числѣ зазначок *одсылачом* може быти не число, але даякый символ, напримѣр «*».
 
## История, практика и сферы хоснованя
Поважуе ся, же первый раз поужив того рода зазначкы в книзѣ лондонскый печатник Ричард Джагг (Richard Jugge), коли печатав Библию в року 1568.

В розличных традициях книгопечатаня склали ся своя практика, а наступно и нормы хоснованя референций, звязаны з правописом. Русинска норма еднака з мадярсков, словацков и чешсков. Одмѣнна од них российска норма, котра е своим рядом еднака з украинсков и польсков. 

Найвеце хоснують ся референции в научных текстах. Причинов того е, же научна робота глубоко вникать до темы и мать вельо додаточных информаций, котры можуть быти интересны. Инша причина даколи е тота, же научны публикации мають обычайно лимитованый обсяг (число знакох), але тот лимит ся дотыкать лем тѣла текста, а не зазначок. 

## Референции во Википедии
Во Википедии текст стороны описують з помочов HTML, «языка гипертекстового значкованя»). Референция представлять ся тегом`` в тѣлѣ котрого замѣстиме обсяг зазначкы в припадѣ, кедь на тот обсяг одсыламе ся лем еден раз в текстѣ, або тегом`` в припадѣ, кедь на обсяг зазначкы одсыламе ся веце раз. В другом припадѣ, жебы на тот самый обсяг зазначкы одослати читателя еще раз, поуживаем тег`` уже без обсягу, лем з назвов (name) референции.

## Правила умѣщѣня одсылача
Пунктуачны знакы членують речѣня на логичны части. Норма выжадуе, же конци каждой части мать быти пунктуачный знак без пролишка (павзы), а за ним таксамо без пролишка еден або даколько одсылачи. В том припадѣ одсылач реферуе ку цѣлой логичной части речѣня, вычлененой пунктуачныма знаками. Кедь треба реферовати лем ку едному слову, за котрым не е пунктуачного знака, тогды одсылач умѣстиме тѣсно за словом без пролишка (павзы). Циже одсылач не мав бы стояти перед пунктуачным знаком, было бы то недодержаньом типографскых норм и знаком непрофесионалности.

## Жерела и одказы
* ХІІ. Пунктуация. //**Ябур В., Плїшкова А.** Русиньскый язык у зеркалї новых правил про основны і середнї школы з навчанём русиньского языка. Пряшів: Русин і Народны Новинкы, 2005. 
* Словацка языкова порадня
* 10 Tečka a mezera. //Чешска языкова приручка

## Референции

Катеґорія:Типография
Німці

**Нѣмцѣ**, самоназва *Deutsche* — народ, походячый од давных Германох, днесь населяючый Австрию, Германию, Лихтенштайн, Швайц.

В каждоденном животѣ попри литературном языку бесѣдують диалектами. В културѣ Нѣмцьох заховав ся ряд мѣстных особитостей од далекой давнины; найвекшы роздѣлы суть меджи сѣверныма и южныма Нѣмцями. Окрем общой самоназвы, жиють и мѣстны назвы: Бавораци, Швабы, Сасы и др.

## Жерела и одказы
* Германцы. //Энциклопедический словарь Брокгауза и Ефрона, т. VIIIa (1893): Германия — Го, с. 523—528.
* Немцы в Большой Советской Энциклопедии.

## Референции

Катеґорія:Народы і етніка
Социалистичный реализм

**Социалистичный реализм**, покуртано **соцреализм**&nbsp;— умѣлецкый метод литературы и умѣня, в основѣ котрого лежить естетичне зображѣня социалистично усвѣдомленой концепции свѣта и чоловѣка в добѣ боя за установлѣня и выбудованя социалистичного сполоченства. Зображѣня живота в свѣтлѣ идеалох социализма е главным обсягом и умѣлецко-штруктурнов основов умѣня социалистичного реализма. Его взник и розвой вяже ся росширѣньом социалистичных идей в розличных державах по мѣрѣ розвою револучного робочого руху.

## История
Понятя социалистичного реализма было закрѣплено 1. Всесоюзным зъѣздом совѣтскых писателей (1934), на котром Горькый говорив о новом методѣ як о творчой програмѣ, напряменой на реализацию револучных гуманистичных идей.

В 1930-50-х роках понятя социалистичного реализма подлягло в даякой мѣрѣ догматизации и вулгаризации, котра мала быти одстранена в далшых роках.

## Росширѣня и цѣль
Понятя социалистичного реализма было означене як интернационалне. По росширѣню зоны вплыву СССР вшыткы совѣтскы практикы были перевзяты в иншых державах совѣтской зоны. Понятя соцреализма давало напрямны директивы про умѣлцьох и можность контроловати и ограничовати их творчу слободу з боку влады. Означѣня соцреализма давали можность широкого трактованя декларованых принципох и тым способом осуджѣня и заказу нежаданых умѣлецкых дѣл.

## Жерела и одказы
* '''Социалистический реализм.''' //Большая советская энциклопедия 
* **УСЭС**: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. 

## Референции

Катеґорія:Умелецькы напрямы
Пиаристы

**Пиаристы**, Орден духовных регулных худобных Богородичных благочинных школ,  *Ordo Clericorum Regularium Pauperum Matris Dei Scholarum Piarum* — росширеный по свѣтѣ католицкый монашый орден, котрый веде свою историю од школы заложеной в Римѣ Св. Йозефом Каласансом в року 1597. 

## Назва
Школы пиаристох суть духовны, регулны, худобны, Богородичны, благочинны: 
* *духовны*, бо в них учителями и воспитателями суть монахы, люде духовного стану, и в них ся выучують религийны предметы; 
* *регулны*, бо штил живота ордена описаный в Штатутах ордена, котры суть регулов,  *regula*, обовязуючыма правилами;
* *худобны*, бо суть назначены худобным и учать на скромный живот, покорность и другы добры якости;
* *Богородичны*, бо Богородиця е патронков школ и примѣром воспитателькы;
* *благочинны*, бо в них выука е дѣлом совѣсти, довга, чистого сердця,  *pius 'благочестивый*', а не за грошѣ.

## История
* 1597 — в Римѣ Йозеф Каласанс отворив перву публичну безплатну школу в Европѣ;
* 1617 — Папа Павел VI. декретом дня 6. марца створив Павлинску конгрегацию худобных Богородичных благочинных школ;
* 1621 — Папа Григорий XV. папскым посланьом дня 18. новембра подняв конгрегацию  благочинных школ на статус рядного монашого ордена;
* 1631 — пиаристы пришли на Мораву;
* 1640 — пиаристы пришли до Чешского кральовства;
* 1642 — пиаристы пришли до Речи Посполитой;
* 1646 — Папа Инноцент X. знизив статус ордена до конгрегации;
* 1648 — 25. августа умер закладатель ордена Йозеф Каласанс;
* 1665 — пиаристы отворили школы в Мадярском кральовствѣ;
* 1669 — Папа Клемент ІX. вернув статус ордена, котрый одтогды доднесь не мѣняв ся.

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909. Том 19, сс. 702-703. 
* Kegyesrendiek... //Révai nagy lexikona. Révai Testvérek Irodalmi Intézet Részvénytársaság, Budapest. 1914. Том 11, с. 400. 
* Харизма ордена. 

## Референции

Катеґорія:Пиаристы
Конгрегация (монаша)

**Конгрега́ция**,  *congregatio „зобраня“* — в католицтвѣ — група, зобраня або организация монастырьох, котры мають тот самый штатут. Подобным до конгрегации е монашый орден. Под конгрегациев розумѣють подобне монашому сообщество, схвалене епископом або Папом и од монашого ордена одлучне тым, же члены конгрегации не беруть на ся вѣчне и славностне зарѣканя, беруть лем просте зарѣканя. Член конгрегации може прияти лем дочасне зарѣканя, часточне або нияке, од члена лем ся жадать участь в богумилых акциях конгрегации.

Просте зарѣканя едносторонне, лем об боку члена, оно не обовязуе конгрегацию перед членом. Вѣчне и славностне зарѣканя е обосторонне и не годно быти розорване ани еднов зо сторон. 

Конгрегацию може схвалити не лем Папа, але тыж оправненый на такы рѣшѣня Папом епископ. Кедь конгрегация фунгуе лем в границях диецезии, схвалити ю може епископ.

## Жерела и одказы
* **Kongregáció.** //Révai nagy lexikona. Révai Testvérek Irodalmi Intézet Részvénytársaság, Budapest. 1914. Том 11, с. 850. 
* Конгрегация. //'''Энциклопедия религий мира.''' 
* Конгрегация. //'''Энциклопедический словарь Брокгауза и Ефрона.''' Том XVa (1895), сс. 922-923. 

## Референции

Катеґорія:Католицкы монашы ордены
Велика Британия (остров)

**Вели́ка Брита́ния**&nbsp;— найвекшый европскый остров, плохов 209&nbsp;331&nbsp;км2 и 9-ый найвекшый во свѣтѣ.

## Землепис
Остров Велика Британия е частьов архипелага *Бритскы Островы*  *British Isles* и е найвекшым островом архипелага. Обывательство острова числить 61 млн 300 тыс. особ (2011). Главны землеписны даны суть такы.
* Найблизшый континент — Европа, одстояня 35 км, найвекша глубка до 50 м  
* Найвысша точка — 1333 м
* Довжка береговой линии — 6028 км
* Акватории — Атлантичный океан на сѣверозападѣ, Келтске море на югу, Ирске море на западѣ, Сѣверне море на сѣверовостоку, Ламаншскый пролив на юговостоку

## Политичны ентиты
На островѣ ся находять такы политичны ентиты, котры суть частьов Споеного кральовства:

## Жерела и одказы
* The British Isles 
* Island Directory, United Nations Environment Programme. 

## Референции

Катеґорія:Островы Атлантичного океану
Катеґорія:Бритскы Островы
Катеґорія:Островы Споеного кральовства в Европѣ
Ы

**Ы** — буква кирилицѣ, котра ся хоснуе в русинском, білоруськом и російском кириличных алфавитах.

В украинском скасовали руску букву «ы», а охабили лем «и».

## Хоснованя в языкох
**Словяньскы языкы**:

* В русиньском языку пише ся у булшости письмовых стандартув, кроме Бачвано-Сримского, позначат задньогыртанковый округленый звук [ɤ], што в булшости припадув взник на мѣстови етимолоґічного прасловяньского **y*
* В російском языку хоснує ся на позначѣня звука [ɨ], айбо лем по непалаталізованых консонантох.
* В білоруском языку хоснує ся на позначѣня звука середнього ряда, подобного на украинской «и» ([ɪ]).
* В украинском языку хосновав ся в рузных правописаньох аж до XX стороча як етимолоґічна буква, котра вже не позначала унікалну фонему, бо в живом языку люди не роздѣляли «и» тай «ы» як окремі фонемы.
* В церковнославяньском языку хоснованя буквы «ы» є подобне до російського, но має друбні роздѣлы, як наприклад *раби* (номінатів множины *рабъ*) — *рабы* (локатів тай інструментал множины выд *рабъ*);

**Неславяньскы языкы**:

* Буква «ы» хоснує ся у многых кириличных алфавитах неславяньскых народох Росіи, де ся часто уживат на передачу авадь звука [ɨ], авадь близкых за артикулаційов голосных середнього авадь заднього шора, гикой [ɯ] у казахськув, ци [ɤ] у татарскув.
* Буква «ы» ся стрѣчала ай у румунськув азбуци, но не часто ся хосновала. Замѣсто неѣ часто писали букву Ѫ («юс великый»).
* У молдавском кириличном алфавітови буква «ы» позначат звук [ɨ].

## Референции
Баллирони

**Баллирони**,  Ballyroney — невелике село в грофствѣ Давн в Сѣверной Ирландии.

## Полога
Баллирони одстоить од Белфаста на 38 км., од Лондона — 507 км.

## История
14. децембра 1880 в Баллирони была отворена желѣзнична штация, котра служила яко пункт наладованя статку, котрый перевозили в морскы пристани. З часом потреба в том одпала и   
2. мая 1955 штация была закрыта.

## Вызнамны особы
В Баллирони, де его отець быв пресвитерианскым пастором, родив ся писатель Майн Рид (1818-1883).

## Жерела и одказы
* Ирскы желѣзницѣ (pdf)
* https://www.tageo.com/index-e-uk-v-00-d-m3562360.htm https://geotargit.com/index.php?qcountry_code=GB&qregion_code=R2&qcity=Ballyroney Ballyroney: map, population, location
* Ballyroney railway station 

## Референции

Катеґорія:Населены пункты Великой Британии
Далмация

**Далмация**,  *Dalmacija* — исторична земля на восточном березѣ Ядрану, днесь переважно входить до Хорватии. В сучасности не представлять административну ентиту, а складать ся зоз четырьох жуп: Задар (170.017 особ, главный город Задар), Шибеник-Книн (109.375 особ, главный город Шибеник), Сплѣт-Далмация (454.798 особ, главный город Сплѣт), Дубровник-Неретва (122.568 особ, главный город Дубровник), довъедна 856 758 особ.

## Землепис
Далмация лежить меджи 44°45′ а 42°10′ сѣверной широкости, а меджи 14°45′ а 18°58′ восточной довгости. В историчной добѣ мала найвекшу розлогу 12 832 км2. Вытягнута вздовж берега на около 560 км, а найвекша ширина побережной смугы 74 км. До Далмации належать 20 векшых и около 100 меншых островох. Островы часто скалисты, проливы напоминають фйорды. Фауна и флора типовы про Середоморя.

## История
В 1. ст. Далмация была римсков провинциов, выдѣленов з векшой провинции Иллирия. Назва Далмация походить од Далматох, иллирского племена. 
В 4-5. ст. по смерти цѣсаря Диоклетиана, котрый быв родаком з Далмации и привюг ю до найвекшого росцвѣту, Далмация зачала терпѣти напады Готох, Аланох и Гунох, наконець цѣла Иллирия стала ся добычов Готох. 
Од 6. ст. была Далмация под владов Византии. Зачинають ся ту приселяти племена южных славянох.

За 6-7 вв. цѣла Далмация была занята Хорватами и Сербами (на югу),  лем морскы приставы зостали еще в руках Византии до 9 ст.

Мадярске кральовство зачало указовати интерес достати ся ку морю уже в конци 11 ст., а в зачатку 12. ст. краль Калман добыв Хорватию. Але о Далмацию не переставало суперѣня з Венециов.

В роках 1420-1797 Далмация, окрем Дубровника, была в руках Венеции, а внуторны землѣ в руках Османох. Подля миру в Кампо Формио (1797) Далмацию достала Австрия и мала ю до рока 1918 (выявши добу 1806-1814, коли Далмация была окупована Франциев). По роспадѣ Австро-Мадярщины од року 1918 Далмация, окрем Задара, заятого з еще даколькыма островами Италией, припала Кральовству Сербох, Хорватов и Словенцьох (од року 1929 — Кральовство Югославия).

## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 5, сс. 254-258. 
* Ottův slovník naučný. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909. Том 6, сс. 889-905. 
* Далмация. //Большая Советская Энциклопедия. 

## Референции

Катеґорія:Историчны области Мадярщины
Катеґорія:Историчны области Хорватии
Катеґорія:Историчны области Австрии
Бардійовскы Купели

**Бардѣйо́вскы Ку́пели** суть од 18. стороча вызнамным оздоровным, рекреачным и културным центром Словакии, административно суть частьов мѣста Бардѣйов, оддаленов од него на около 5 км, в затишной зонѣ, охраненой перед вѣтрами.

## История
Перва упоминка о бардѣйовскых жерелах «квасной воды»,  kyselkach, походить з року 1247 з листины краля Бейлы IV. Бардѣйовскы варощане поуживали тоты воды яко столовы. 

В конци 17. ст. при жерелах была выбудована корчма, а в року 1767 бардѣйовскый магистрат дав выбудовати кабины з купельовыма кадями. Тот рок ся поважуе за рок зроджѣня Бардѣйовскых Купельох. Перву фахову анализу бардѣйовскых вод зробив професор Пал Китайбел, мадярскый ботаник и хемик, в року 1795 в Пештѣ, котрый дав магистратови информацию о вшиткых оздоровлюючых субстанциях, рекомендации ку хоснованю вод, проект окрасных паркох, ходникох и цѣлой организации утримованя купельох.

Купели во своей истории мали вызнамных навщѣвительох, меджи котрыма были царскы и цѣсарскы особы, о котрых припоминають памятны таблы на будовах и статуи в парках, музеалны експозиции.

## Днешность
В сучасности купели мають два жерела, доступны про каждого в парку, а еще 8 жерел, котры ся поуживають про оздоровны балнеологичны процедуры. Окрем санаторных будинкох (Астория, Дружба, Дукла, Гелиос, Озон), суть два готелы (Мир, Минерал), доступны про навщѣвникох, не потребуючых оздоровлѣня. Културны инштитуции: Музей людовой архитектуры (сканзен), народописна експозиция *Вилла Ракоци*, Музичный павилон, кино *Жрѣдло*.

Новый готел *Александер* давать вшиткы можности на организацию конференций, конгресох и розличных подобных згромаджѣнь. Про навщѣвникох, потребуючых тунше убытованя суть виллы и пензионы.

## Жерела и одказы
* Róbert Fico. Bardejov, Bardejovské Kúpele. Grafická úprava: Fedor Vico. DATAPRESS Prešov, 1996. .
* Официалный сайт купельох
* Варункы лѣчѣня и побыту

## Референции

Катеґорія:Купели Словакии
Катеґорія:Окрес Бардеёв
Вигорлат-Гутин

**Вигорлат-Гутин**,   *Vihorlát–Gutin-hegyvidék*,    *Vihorlatsko-gutinska oblast*,  Munţii vulcanici, Vihorlat-Gutâi,   Вигорлат-Гутинський вулканічний хребет — пасмо выгаслых вулканох в области Внуторных восточных Карпат, што тягне ся в довжцѣ 220 км через територии Словакии, Украины и Румынии. 

## Словацка часть
Найзападнѣйшыма точками суть берегы Кривоштянка и Сокол на восток од Вранова над Топльов. Довжка словацкой части пасма около 50 км. Найвысша точка: Вигорлат 1076 м.н.м.

## Украинска часть
Довжка украинской части 120 км, высоты 350-500 м. Высшы верхы досягають под 1000 м.н.м.: Анталовска Поляна, Маковиця, найвысшый — Бужора 1081 м.н.м. Грункы в околици Берегова, Виноградова и Хуста суть частьов того пасма. Земля на тых грунках барз придатна на винарство и хоснована в тых цѣлях (подля легенд) уж од краля Матяша.

## Румынска часть
Довжка румынской части — позосталы 50 км. Найвысша точка — верх Бран 1840 м.н.м. в горском масивѣ Циблеш,  Munții Țibleș.

## Жерела и одказы
* Vihorlát–Gutin. //Pallas Nagylexikon. 
* Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, 2013. Том 1, с. 140. 

## Референции

Катеґорія:Верхы и горскы пасма
Катеґорія:Верхы и горскы пасма Украины
Катеґорія:Верхы и горскы пасма Словеньска
Катеґорія:Верхы и горскы пасма Румынии